Järvenpään kaupunginvaltuustolle Aloite 27.9.2017

Aloite kaupunginpuutarhurin palkkaamiseksi Järvenpäähän

Järvenpäässä on ollut viheralan ammattilaisia 1970-luvun alkupuolelta aina vuoteen 2009 asti. Kaupunginpuutarhurin alaisuudessa olleen rakentamisen ja ylläpidon henkilöstön lisäksi kaavoituksessa oli maisema-arkkitehti vastaten ympäristösuunnittelusta. 2000 luvun alkuvuosina kaupunginpuutarhurin virka siirrettiin tilaaja-tuottaja toimintamallia noudattaen silloiseen suunnitteluyksikköön suunnittelupäällikön alaisuuteen. Puistonrakentaminen ja ylläpito jäivät ns. tuottajapuolelle ja puistosektori alkoi hallinnollisesti hajaantua. Tällä hetkellä ymmärtääksemme kaupungissa ei ole viheralueiden suunnittelussa eikä rakentamisessa/rakennuttamisessa yhtään alan ammattilaista, ainoastaan ylläpidossa.

Kaupunginpuutarhurin tehtäviin kuuluu kokonaisvastuun ottaminen kaupungin viheralueiden kehittämisestä. Se sisältää yhteistyön kaavoituksessa muun muassa viheralueverkoston, luontoarvojen säilyttämisen ja hulevesialuevarausten sekä tulvareittien tilatarpeiden määrityksessä. Kaupunginpuutarhurin työssä yhteistyö rakennusvalvonnan kanssa ja kaupungin kiinteistöjen ympäristösuunnittelussa on tärkeätä erityisesti kaupunkikuvallisissa asioissa. Viheralueohjelman kehittäminen luo suuntaviivoja tulevaisuuden viherrakenteelle. Suunnittelun määrätietoinen ohjaaminen viheralueilla, katuympäristössä, liikunta-alueilla ja talous- sekä puistometsissä luo yhtenäistä, monimuotoista ja laadukasta ympäristöä kuntalaisten arki- ja virkistyskäyttöön. Samoin rakentamisen ja ylläpidon huomioiminen suunnittelussa luo pohjan kustannustehokkaalle ja pitkäjänteiselle viheralueiden kehittämiselle. Viheralan tietämys vahvistaa kaupunkikuvaa ja edesauttaa järkevien, helppohoitoisten ja kestävien ratkaisujen toteuttamisessa pitkällä tähtäimellä.

Kaupunginpuutarhurin työ vaikuttaa kaupungin imagoon viihtyisyyden lisääntymisenä ympäristösuunnittelun keinoin, mikä on tärkeä kilpailutekijä kaupungin markkinoinnissa uusille asukkaille, yrityksille ja matkailulle. Kaupunkirakenteen tiivistyessä kaupunkikuvalliset asiat korostuvat entistä enemmän antaen toivottavasti kaupungistamme myönteisen kuvan. Erittäin tärkeää olisi saada myös yleis- ja asemakaavoitukseen maisema-arkkitehti, joka vastaisi kaavatasolla viheraluevarauksista.

Esitämme, että Järvenpään kaupunki palkkaa kaupunginpuutarhurin vastaamaan tästä tärkeästä työkentästä, viheralueiden kokonaisvaltaisesta kehittämisestä. Esitämme myös, että kaavoitukseen palkataan maisema-arkkitehti.

Järvenpään ympäristöyhdistys ry

Heta Rinta-Pollari, puheenjohtaja

Seija Tulonen

Irja Paloheimo